作者：葛郯
词牌/韵律：兰陵王

paragraphs: 乱烟簇。
帘外青山渐肃。
莲房静。
荷盖半残，欲放清涟媚溪绿。
凭高送远目。
飞起沧洲雁骛。
寒窗静，茶碗未深，一枕胡床画眠足。
闲行问松菊。
今□雨谁家，空对银烛。
箫声忽下瑶台曲。
看鹤舞风动，乌啼云起，何须舟内怨女哭。
抱琴写幽独。
情触。
会相续。
况节近中元，月浪翻屋。
长鲸愁晓寒蟾促。
要百柁倾□，万花流玉。
山肴倒尽，又空腹，鲙野蔌。